قاضی کرم الدین دبیر

ابو الفضل محمد کرم الدین دبیر اہلسنت کے نامور عالم  ،مناظر اور مصنف تھے۔آپ کا تعلق ضلع چکوال کے زمیندار گھرانے سے تھا۔ آپ   مشہور سنی عالم قاضی  مظہر حسین  کے والد تھے۔

نام ونسب 
آپ کا نام کرم الدین دبیر،کنیت ابوالفضل،تخلص دبیر اور لقب مناظر اسلام وشیر اسلام تھا۔سلسلہ نسب اس طرح ہے: کرم الدین دبیر بن صدرالدین بن نظام الدین ۔آپ اعوان قبیلے سے تعلق رکھتے تھے۔۔ پیر سید جماعت علی شاہ نے آپ کو’’غازی اسلام‘‘کا لقب دیا۔

ولادت
آپ کی ولادت باسعادت تقریباً 1269ھ مطابق 1853ء کو موضع ’’بھیں‘‘ضلع چکوال میں ہوئی۔

القاب و خطابات 
آپ سے محبت کرنے والوں نے مختلف القاب و خطابات دیئے چند ایک مندرجہ ذیل ہیں۔
امام المناظرین، رئیس المتکلمین، غازی اسلام، شیراسلام، قاطعِ وہابیت ورافضیت ودیوبندیت ونجدیت وچکڑالویت، حامی اہل سنت، دافع اہل بدعت، جامع العلوم، حاوی الفروع والاصول

تحصیل علم 
ابتدائی کتابیں وطن ہی میں پڑھیں مزید تعلیم لاہور اور امرتسر کے مدارس میں حاصل کی۔کچھ عرصہ احمد علی محدث سہارنپوری سے درس حدیث لیا پھر امرتسر آکر درس حدیث کی تکمیل کی۔

بیعت 
سلسلۂ عالیہ چشتیہ نظامیہ میں  خواجہ محمد الدین سیالوی کے دستِ اقدس پر بیعت ہوئے۔

خصائص 
آپ اپنے وقت کے جید عالم دین اور مناظر تھے۔ساری زندگی درس وتدریس وعظ ونصیحت اور  مخالف فرق کے رد میں گذاری۔آپ کی تصانیف اس پر شاہد اور مقبول عام ہیں۔زاہد الراشدی لکھتے ہیں:

کرم الدین دبیر اپنے دور کے بڑے علماء میں سے تھے اور ان کی شہرت دور دراز تک تھی۔ انہوں نے قادیانیت اور روافض کے خلاف اہل سنت کے موقف کے دفاع میں نمایاں خدمات سرانجام دیں۔ قادیانیوں کے ساتھ ان کی عدالتی معرکہ آرائی ’’تازیانۂ عبرت‘‘ کے نام سے چھپ چکی ہے جبکہ روافض پر ان کی معرکۃ الآراء کتاب ’’آفتابِ ہدایت‘‘ نے خاصی شہرت حاصل کی ہے۔ وہ اپنے دور کے معروف مناظر اور واعظ تھے اور انہوں نے بہت سے مناظروں اور مباحثوں میں حصہ لیا۔

تصانیف
آفتاب ہدایت ردرفض وبدعت
السیف المسلول لاعداءخلفاءالرسول
تازیانہ سنت
تازیانہ عبرت
مناظرات ثلاثہ
 فیض بار ردتعزیہ داری
آئینہ مذہب شیعہ
ہدیۃ الاصفیاءفی مسلہ سماع الصلحاء
ہدیۃ المتنفلین

وصال 
آپ کاوصال 18/شعبان المعظم 1365ھ مطابق 17جون 1946ء کو حافظ آباد میں ہوا۔ اورموضع بھین ضلع چکوال میں دفن ہوئے۔

حوالہ جات
علمائے اہلسنت
1853ء کی پیدائشیں
1946ء کی وفیات
ضلع چکوال کی شخصیات
اعوانعلوی